བློ་སེང་གིས་མི་ལོ་དྲུག་གི་རིང་ལ་བོད་མི་སྤྱི་ལ་ཕན་པའི་ལས་ཀ་ག་རེ་བྱས་ཡོད་པ་རེད།ཁོས་ཟམ་གདོང་བླ་མས་ལས་ཀ་བྱས་བཞག་པ་དག་གིས་ཀྱང་མཇུག་སྐྱོང་ཐུབ་ཀྱི་མེད་པ་གསལ་བོ་མ་རེད་པས།དཔེར་གཅིག་བཀོད་ན།དང་པོ།ཟམ་གདོང་བླ་མའི་སྐབས་ནས་ཕྱིར་རང་གཞུང་ཤེས་རིག་ལས་ཁུངས་ཀྱི་ཁོངས་སུ་ལེན་རྒྱུ་བྱས་ཡོད་པའི་བོད་མིའི་ཉིན་སློབ་དག་ད་དུང་ཡང་ཕྱིར་ལེན་ཚར་མེད་པར་ལྷག་བསྡད་ཡོད་པ།གཉིས།བོད་རྒྱ་འབྲེལ་མོལ་ཞིག་ཕར་ཞོག་ན་ཐ་ན་འབྲེལ་མོལ་བྱེད་མཁན་གྱི་སྐུ་ཚབ་ཙམ་ཡང་བསྐོ་བཞག་བྱེད་མི་ཐུབ་པའམ་ཡང་ན་བསམ་བཞིན་དུ་མ་བྱས་པ།གསུམ།བོད་ཀྱི་སྐད་ཡིག་དང་འབྲེལ་བའི་ལས་གཞི་མང་བོ་ཞིག་མེད་པར་བྱས་པས།སྔར་གྱི་སྲོལ་རྒྱུན་ཚན་པའི་འགན་འཛིན་དྲུང་འཕར་བཀྲ་ཤིས་དོན་འགྲུབ་དང་བློ་སེང་གཉིས་ཚིག་རྩོད་ཀྱི་སྐད་ཅོར་ལས་ཁུངས་ཀྱི་ལས་བྱེད་ཡོངས་ཀྱིས་ཐོས་པ་ཡོངས་ཁྱབ་ཏུ་གྱུར་བ་དག་ཧ་ཅང་མང་པོ་ཡོད།སྤྱིར་བོད་མིའི་སྲོག་དང་བླ་ལ་ཐུག་པའི་སྐད་ཡིག་དང་སློབ་གསོ་སྣང་མེད་བཞག་པ་ནི་བློ་སེང་ཁོང་ལའང་ཁག་མི་འདུག་སྟེ།ཁོ་དང་ཁོའི་རྒྱབ་སྐྱོར་བ་དག་གི་བོད་སྐད་ཡིག་གི་གནས་ཚད་ནི་སྦྱོར་ཀློག་ཐུབ་ཙམ་རེད།དེ་ལ་རིན་ཐང་བླ་མེད་ཅིག་ཡོད་པ་ག་ལ་ཤེས་སྲིད།དེ་ནི་བློ་སེང་གཅིག་པུས་ནོར་འཁྲུལ་མ་རེད་ལ།ཁོས་ལས་ཀ་མ་བྱས་ཀྱང་།དེ་ལའང་ལས་ཁག་ཅང་འགེལ་མི་ཆོགདེ་ནི་བློ་སེང་ལ་ཤེས་འཇོན་མེད་པས་ཡིན་པ་ལས་མ་བྱས་པ་མིན་ཡང་སྲིད།གཞན་བློ་སེང་གིས་གཞན་གང་གིས་ཀྱང་བྱེད་མི་ཐུབ་པའམ་བྱས་མ་མྱོང་བའི་ལས་ཀ་མང་པོ་ཞིག་བྱས་ཡོད་དེ།བློ་སེང་གཞོན་དུས་སུ་ཁམས་པ་ཡིན་ཟེར་བའི་བོད་མིའི་ཚོགས་སྡེ་ཆུ་བཞི་སྒང་དྲུག་ནང་འཛུལ་ནས་ཆུ་སྒང་གསར་རྙིང་གཉིས་ཞེས་ཁ་བྲལ་བྱེད་པར་ནུས་པ་མི་དམན་པ་བཏོན་ཡོད་ལ།བཏོན་པ་ནང་བཞིན་འགྲུབ་ཀྱང་ཡོད་པ་རེད།བློ་སེང་དར་མིའི་དུས་སྐབས་འདིར་ཁོས་མི་ལོ་དྲུག་གི་རིང་ལ་བོད་མིའི་སྒྲིག་འཛུགས་འདི་ཁ་འཐོར་དགུ་འཐོར་གཏོང་བའི་བྱ་ལས་མང་པོ་ཞིག་བསྒྲུབས་དང་སྒྲུབ་བཞིན་ཡོད་པ་འདི་ཡང་མངོན་འགྱུར་མི་ཡོང་བའི་ངེས་པ་མི་འདུག་ལ།འདི་ཡང་གཅིག་བྱས་ན་ལས་ཀ་ཡག་པོ་ཡིན་སྲིད་དེ།རྒྱུ་མཚན་དང་གནས་ལུགས་བརྡར་བར་སྤྲོ་བའི་མི་ཚོགས་ཤིག་དང་།དེ་ལྟར་ཡེ་ནས་མི་དགའ་བའི་མི་ཚོགས་གཉིས་གཞི་གཅིག་ཏུ་སྡོད་མི་ཐུབ་པ་གསལ་བོ་རེད།དེས་སྟབས་བོད་པའི་གཏམ་དཔེར་མི་མཐུན་བཟའ་ཚང་འཐོར་ན་དགའ་ཞེས་པའི་སྐད་ཆ་དེ་དང་ཡོངས་སུ་མཐུན་པོ་འདུགབློ་སེང་རྒན་པའི་དུས་དེར་ཁོས་ཅི་ཞིག་ཁ་འཐོར་བྱ་རྒྱུ་ཡིན་ནམ།དེ་ནི་སྐབས་ཐོག་དེར་བལྟ་དགོས་པས་རེ་ཞིག་བཞག་འཇོགམདོར་ན་བློ་སེང་ལ་སྲིད་སྐྱོང་སྟེ་བོད་མིའི་འགོ་ཁྲིད་བྱེད་པའི་འོས་བབ་འདུག་གམ།འགོ་ཁྲིད་ཅིག་ཡིན་ན་དམངས་རྣམས་མཐུན་སྒྲིལ་རྡོག་རྩ་ཆིག་སྒྲིལ་གྱིས་རུ་འདྲེན་བྱེད་དགོས་པ་ལས།ནང་ཁུལ་དཔུང་སྒྲིག་འཐེན་ཁྱེར་དང་།ཕྱོགས་ཞེན་རིས་གཅོད་ཀྱིས་དམངས་སེམས་འཁྲུགས་པར་བྱེད་པ་ནི་འགོ་ཁྲིད་ཅིག་གི་བྱ་ལས་ག་ལ་ཡིན་སྲིད་དེ།གཏན་ནས་ཡིན་མི་སྲིད།ད་ནི་བློ་སེང་།ག་ལེ་རྡ་ས་ནས་ཨ་རིར་ཕྱིར་ལོག་གིས་ཉིད་ཀྱི་ཁང་རིན་གཙང་བཟོ་བྱོས་ཤིགདེ་ཙམ་གྱི་འཇོན་ཐང་ཡོད་འགྲོ།ཁྲིམས་ལུགས་ཐད་ཀྱི་འབུམ་རམས་པ་མ་རེད་པས།